Boer, huishulp op plaas vermoorArgieffoto: Lorraine Claasen Sers. Yanga Ngcukana, woordvoerder van die polisie, het gesê ŉ boer van ŉ naburige plaas het omstreeks 12:00 op die gru-toneel afgekom en die polisie ontbied. Volgens Ngcukana is ŉ 49-jarige boer se liggaam in ŉ plas bloed in die plaashuis se sitkamer gevind. Sy bene was vasgebind. Die huishulp (55) se liggaam is op die grond in een van die slaapkamers gevind. Haar bene is ook vasgebind en haar mond en oë is met lappe bedek. Volgens Ngcukana is albei doodgeskiet en patroondoppies op die toneel gevind. Ngcukana het gesê die oorlede boer was waarskynlik nie tuis toe die aanvallers toegeslaan het nie. Hy was glo vroeër die dag êrens saam met die ander boer en is vermoedelik na die huis ontbied. Die ander boer moes later glo iets by die huis gaan oplaai en het toe op die liggame afgekom. Ngcukana het gesê die huis is geplunder. Daar het klere en ander huishoudelike items op die vloere gelê en van die beddens is omgekeer. Dit is in dié stadium nog nie duidelik wat alles gesteel is nie. Volgens Ngcukana was die boer getroud en sy vrou nie tuis ten tyde van die voorval nie. Dit is in dié stadium onseker hoeveel aanvallers betrokke was en niemand is nog in hegtenis geneem in verband met die voorval nie. Die polisie ondersoek twee sake van moord en ŉ saak van huisroof. Die huishulp het op ŉ naburige plaas gewoon. Die name van die oorledenes kan nog nie bekend gemaak word nie, omdat al hul naasbestaandes nog nie van hul dood in kennis gestel is nie. Die polisie het ŉ beroep gedoen op enigiemand met meer inligting oor die voorval om die Wepener-polisie te nader by 051 583 5200/5218/5219 of Crime Stop by 0860 010 111.